《自中都归题胜业寺古柏》
宋代·廖行之

昔闻南山下，有柏古且奇。
书痴守寒窗，一见嗟无期。
归从软红尘，乃识苍虬姿。
青青十亩荫，凛凛千年枝。
山灵日守护，斧斤谁侵欺。
孤根久盘踞，珍干分逶迤。
飘萧爽气生，蓊蔚祥云低。
九龙出同穴，宛转犹相持。
高标足古意，贞操长遐栖。
岂无金芝秀，琐琐夸一时。
岂无豫章灵，屑屑关兴衰。
何如此嘉树，毁誉无欣悲。
传闻禹所植，往事谁能稽。
安得子墨卿，写作无声诗。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。